CPF ติดอันดับ “หุ้นยั่งยืน” 7 ปีซ้อน สะท้อนบริหารงานหลักธรรมาภิบาล
CPF ผ่านการคัดเลือกเข้าสู่รายชื่อหุ้นยั่งยืนต่อเนื่องเป็นปีที่ 7 ตอกย้ำความสำเร็จการดำเนินธุรกิจด้วยความรับผิดชอบต่อสังคม และการบริหารงานภายใต้หลักธรรมาภิบาล
CPF ผ่านการคัดเลือกเข้าสู่รายชื่อหุ้นยั่งยืนเป็นปีที่ 7 ตอกย้ำการดำเนินธุรกิจด้วยความรับผิดชอบต่อสังคม และการบริหารงานภายใต้หลักธรรมาภิบาล
4 ต.ค. 2564

บริษัท เจริญโภคภัณฑ์อาหาร จำกัด (มหาชน) หรือ CPF ผ่านการคัดเลือกเข้าสู่รายชื่อหุ้นยั่งยืน ต่อเนื่องเป็นปีที่ 7 ในกลุ่มเกษตรและอุตสาหกรรมอาหาร ตอกย้ำความสำเร็จในการดำเนินธุรกิจด้วยความรับผิดชอบต่อสังคม สิ่งแวดล้อม และการบริหารงานภายใต้หลักธรรมาภิบาล (Environmental, Social and Governance: ESG) ตามแนวทางการพัฒนาอย่างยั่งยืน โดยในปีนี้มี บจ. ที่ได้รับการคัดเลือก 146 บริษัท เพิ่มจาก 124 บริษัท ในปี 2563
โดยปีนี้ ซีพีเอฟ มีการบริหารจัดการเพื่อลดความเสี่ยงของธุรกิจในภาวะวิกฤต COVID-19 ดูแลพนักงานและปฎิบัติอย่างเท่าเทียม จากการยกระดับมาตรการความปลอดภัยและสุขอนามัยสูงสุด ทั้งในกระบวนการผลิตและฟาร์มเลี้ยงสัตว์ สร้างความมั่นใจให้ผู้ปฏิบัติงาน ตลอดจนสร้างความมั่นคงทางอาหารและปลอดภัยอย่างเพียงพอ เพื่อคนไทยและประชากรโลก  รวมไปถึงสามารถปรับตัวเพื่อรับมือกับสถานการณ์ได้เป็นอย่างดี
นอกจากนี้ ซีพีเอฟ ได้ประกาศกลยุทธ์ “CPF 2030 Sustainability in Action” ประกอบด้วย 9 ความมุ่งมั่น เพื่อการเติบโตทางธุรกิจอย่างยั่งยืนควบคู่กับการดูแลสิ่งแวดล้อม ภายใต้ 3 เสาหลัก ประกอบด้วย อาหารมั่นคง สังคมพึ่งตน และดินน้ำป่าคงอยู่ ซึ่งภายใต้กลยุทธ์ใหม่ทำให้ซีพีเอฟสามารถสนับสนุนเป้าหมายการพัฒนาอย่างยั่งยืนของสหประชาชาติ (Sustainable Development Goals : SDGs) ได้ครบทั้ง 17 เป้าหมายภายในปี 2573
ทั้งนี้ ปี 2564 บจ. ที่ผ่านการคัดเลือกอยู่ในรายชื่อหุ้นยั่งยืน (THSI) แสดงถึงการมีแนวทางบริหารจัดการภาวะวิกฤตที่ครอบคลุมถึงการรับมือกับสถานการณ์การแพร่ระบาดได้อย่างชัดเจน โดยนำปัจจัย  New Normal เช่น ประเด็น  Digital Transformation และพฤติกรรมผู้บริโภคที่เปลี่ยนไป มาพิจารณาเป็นส่วนหนึ่งของความเสี่ยงที่อาจเกิดขึ้นใหม่ (Emerging Risk) เพื่อปรับตัวและตอบโจทย์ความท้าทายในอนาคต